*Minħabba l-iżviluppi li saru fid-diskussjonijiet informali bejn il-Kunsill u l-Parlament Ewropew wara l-ewwel qari tal-Parlament Ewropew, il-Kummissjoni ma ħejjietx proposta emendata, iżda esprimiet l-opinjonijiet tagħha dwar l-emendi tal-Parlament fil-"Communication de la Commission sur les suites données aux avis et résolutions adoptés par le Parlement européen lors de la session de juin 2014" (id-dokument SP (2014) 471 tad-9 ta' Lulju 2014).

(dokument COM (2013) 260 final - 2013/0136 (COD):

Il-Kummissjoni ma tistax taċċetta l-emendi tal-Parlament Ewropew, li jikkontradixxu l-Artikolu 290(2) tat-TFUE. Iżda tista' taqbel mal-kliem fil-pożizzjoni tal-Kunsill li jgħid li hi tikkonsulta mal-esperti, mal-partijiet ikkonċernati u mal-Awtorità Ewropea dwar is-Sigurtà fl-Ikel, u tista' wkoll twettaq konsultazzjonijiet pubbliċi aktar wesgħin meta dan ikun xieraq.

Barra minn hekk, il-Parlament Ewropew osserva li l-Artikolu 22 tar-Regolament (KE) Nru 1760/2000 li ġie emendat riċentement jipprevedi intensità fissa tal-kontrolli tal-identifikazzjoni u r-reġistrazzjoni tal-annimali bovini. Il-Kummissjoni hija tal-fehma li dispożizzjonijiet daqshekk deskrittivi huma żejda, billi huma previsti fil-proposta tal-Kummissjoni ta' Regolament dwar il-kontrolli uffiċjali (COM (2013) 265, 2013/0140/COD). Madankollu, il-Parlament Ewropew ried rassikurazzjoni li fil-futur jinżamm livell ta' kontrolli ugwali tal-annimali bovini, u dan huwa rifless fi premessa ġdida.

Il-Parlament Ewropew insista wkoll li jiġi mmodifikat l-Artikolu 9 (l-emenda 94) biex jistabbilixxi r-responsabbiltà tal-operaturi għall-użu responsabbli tal-mediċini veterinarji, billi fil-fehma tal-Parlament, dan l-obbligu ċar huwa meħtieġ fil-leġiżlazzjoni tal-UE biex tiġi stabbilita rabta mal-proposta dwar il-mediċini veterinarji (COM(2014) 558, 2014/0257 (COD)). Eventwalment, il-Parlament Ewropew kien lest iċedi fuq emendi oħrajn dwar ir-reżistenza għall-antimikrobiċi u dwar il-mediċini veterinarji, iżda talab li almenu ssir dikjarazzjoni konġunta mill-Parlament, mill-Kunsill u mill-Kummissjoni dwar ir-reżistenza għall-antimikrobiċi, u dikjarazzjoni mill-Kummissjoni dwar ir-rappurtaġġ regolari tal-użu ta' prodotti mediċinali antimikrobjali fuq l-annimali fl-Unjoni.

Il-Kunsill u l-Parlament Ewropew, it-tnejn li huma kellhom ir-riżervi tagħhom dwar it-tħassir tar-Regolament dwar l-Annimali Domestiċi daqstant malajr wara li ġie adottat. Il-Parlament kien tal-fehma li r-Regolament dwar l-Annimali Domestiċi għandu jibqa' fis-seħħ kif inhu. Il-Kunsill kien tal-fehma li l-moviment mhux kummerċjali tal-annimali domestiċi jidħol loġikament fil-qafas tas-saħħa tal-annimali, iżda li r-Regolament dwar l-Annimali Domestiċi ma għandux jerġa' jintmiss daqshekk malajr wara li ġie adottat. Għalhekk, ippropona perjodu ta' 10 snin ta' applikazzjoni tar-Regolament dwar l-Annimali Domestiċi, flimkien ma' sett ta' regoli stipulati fil-proposta dwar is-saħħa tal-annimali li jaqblu ma' dawk fir-Regolament dwar l-Annimali Domestiċi, u wara li jgħaddi l-perjodu ta' 10 snin dawn jiġu sostitwiti.

Il-pożizzjoni tal-Kunsill hija kompromess li jqarreb lejn il-pożizzjoni tal-Parlament Ewropew, u għaldaqstant il-Kummissjoni tista' taċċettaha.

Tinżamm il-leġiżlazzjoni dwar l-identifikazzjoni u r-reġistrazzjoni tal-ħnieżer u tal-annimali ovini u kaprini: fl-emendi 238, 326 u 327, il-Parlament Ewropew talab li jinżamm ir-Regolament (KE) Nru 21/2004 dwar l-identifikazzjoni u r-reġistrazzjoni tal-annimali ovini u kaprini, u d-Direttiva 2008/71 dwar l-identifikazzjoni u r-reġistrazzjoni tal-ħnieżer.

Il-Kummissjoni pproponiet li tħassar il-leġiżlazzjoni attwali dwar l-identifikazzjoni u r-reġistrazzjoni, biex dak kollu li għandu x'jaqsam mas-saħħa tal-annimali jiddaħħal f'sett wieħed ta' prinċipji ġenerali. L-intenzjoni tal-Kummissjoni kienet li żżomm l-ispirtu u d-dettalji ta' dik il-leġiżlazzjoni u li tipprovdi l-istabbiltà għall-Istati Membri u għall-operaturi filwaqt li tippermetti aktar flessibbiltà għall-adozzjoni ta' teknoloġiji ġodda, għall-addattament għall-isfidi ġodda u tippermetti d-derogi f'sitwazzjonijiet fejn ir-riskji jkunu minimi. Fil-pożizzjoni tiegħu l-Kunsill appoġġa l-proposta tal-Kummissjoni.

L-annimali akkwatiċi; tibdiliet fid-definizzjonijiet li għandhom x'jaqsmu mal-akkwakultura: il-Parlament Ewropew issuġġerixxa l-emendi 50, 291-296, 300-304, 306 u 307 li jintroduċu l-kategorija ġdida "annimali akkwatiċi domestiċi" li tissepara "l-akkwakultura" mill-annimali "akkwatiċi domestiċi". Fid-distinzjoni li tagħmel il-proposta tal-Kummissjoni bejn "l-annimali domestiċi" u "l-annimali slavaġ", l-annimali akkwatiċi wkoll jidħlu fil-kategorija ta' "annimali domestiċi" u dawn jitqiesu bħala annimali domestiċi akkwatiċi. Il-Kunsill ipprova jindirizza t-tħassib tal-Parlament mingħajr ma jippreġudika l-intenzjoni oriġinali tal-proposta tal-Kummissjoni billi ċċara d-definizzjoni ta' annimali tal-akkwakultura, u jiċċara liema huma r-regoli ta' prevenzjoni u kontroll tal-mard li japplikaw għall-annimali tal-akkwakultura u liema japplikaw għall-"annimali akkwatiċi slavaġ". Għalhekk il-Kummissjoni tista' tappoġġa s-soluzzjonijiet proposti mill-Kunsill.

3.6Dispożizzjonijiet ġodda li daħħal il-Kunsill

Perjodi ta’ tranżizzjoni: il-Kunsill esprima t-tħassib tiegħu dwar l-ammont ta' leġiżlazzjoni li trid titħassar u tiġi sostitwita b'dan il-qafas legali ġdid dwar is-saħħa tal-annimali. Biex ikun hemm aktar żmien għall-implimentazzjoni tal-leġiżlazzjoni, il-Kunsill ippropona perjodu tranżizzjonali ġenerali ta' 60 xahar minflok is-36 xahar li pproponiet il-Kummissjoni. Talab ukoll miżuri tranżizzjonali addizzjonali, bħal dawk li jobbligaw lill-Kummissjoni biex tadotta ċerti atti delegati ewlenin għallinqas minn 24 xahar qabel id-data tal-applikazzjoni tar-Regolament, u talab li għal atti delegati u ta' implimentazzjoni oħrajn jiġi determinat perjodu ta' mill-inqas sitt xhur bejn l-adozzjoni tal-ewwel sett ta' dawn l-atti u l-applikazzjoni tagħhom.

Il-Kummissjoni taċċetta l-pożizzjoni tal-Kunsill bħala kompromess ġenerali u meta wieħed iqis iż-żmien meħtieġ biex tiġi żviluppata l-leġiżlazzjoni ta' sostenn delegata u ta' implimentazzjoni. Il-Parlament Ewropew ma esprima ebda oġġezzjoni għal din it-talba.

Miżuri tranżizzjonali (ir-rikonoxximent tad-drittijiet miksuba): il-Kunsill daħħal xi Artikoli ġodda li jagħtu l-possibbiltà lill-operaturi u lill-Istati Membri jirrikonoxxu d-drittijiet dwar l-approvazzjoni jew ir-reġistrazzjoni ta' operaturi u stabbilimenti eżistenti, u dwar l-approvazzjoni tal-istatus ta' "ħielsa mill-mard", u dwar id-dispożizzjonijiet speċjali dwar is-salmonella. Il-Kummissjoni taċċetta dawn iż-żidiet, billi jiżguraw li d-drittijiet eżistenti jiġu ttrasferiti awtomatikament fil-qafas legali l-ġdid, u b'hekk jgħinu biex jiġi evitat piż amministrattiv u spejjeż żejda għall-operaturi u għall-awtoritajiet kompetenti u jipprovdu ċ-ċertezza legali waqt il-perjodu tranżizzjonali. Il-Parlament Ewropew qabel ma' dawn it-tibdiliet.

L-obbligu tar-reġistrazzjoni ta' ċerti operaturi li jwettqu xogħol ta' assemblaġġ: fil-pożizzjoni tiegħu, il-Kunsill żied xi dispożizzjonijiet dwar l-obbligu tar-reġistrazzjoni ta' ċerti operaturi li m'għandhomx stabbiliment li jinnegozjaw l-annimali li jista' jkollhom impatt fuq it-traċċabbiltà ta' dawk l-annimali. Il-Kummissjoni setgħet taċċetta dawn iż-żidiet billi jikkontribwixxu għat-traċċabbiltà ġenerali u jaqblu mar-rekwiżiti tal-leġiżlazzjoni eżistenti dwar is-saħħa. Il-Parlament Ewropew qabel ma' dawn it-tibdiliet.

4.Konklużjoni

Il-Kummissjoni tqis li l-pożizzjoni komuni adottata mill-Kunsill b'maġġoranza kkwalifikata tirrifletti l-għanijiet oriġinali tal-proposta tagħha filwaqt li tikkunsidra ħafna mill-punti mqajma mill-Parlament Ewropew. Għalkemm fil-każ ta' ċerti elementi l-pożizzjoni komuni tal-Kunsill hija differenti mill-proposta oriġinali tal-Kummissjoni, il-Kummissjoni tqis li din il-proposta hija kompromess ibbilanċjat tajjeb u hija sodisfatta li din tkopri l-kwistjonijiet kollha li min-naħa tagħha l-Kummissjoni kienet qisithom essenzjali meta adottat il-proposta tagħha.

5.Dikjarazzjonijiet

5.1Dikjarazzjoni tal-Kummissjoni dwar it-trattament xieraq tal-annimali

Dan ir-Regolament jistabbilixxi r-regoli għall-prevenzjoni u l-kontroll tal-mard tal-annimali li jittieħed minn annimali oħra jew mill-bniedem, u ma fihx dispożizzjonijiet li speċifikament jirregolaw it-trattament xieraq tal-annimali minkejja li hemm rabta bejn is-saħħa tal-annimali u t-trattament xieraq tal-istess annimali. L-Unjoni għandha acquis żviluppat sew fir-rigward tat-trattament xieraq tal-annimali, li jkopri speċijiet differenti (tiġieġ tas-simna, tiġieġ tal-bajd, ħnieżer, għoġġiela), u attivitajiet differenti (it-trobbija, it-trasport, il-qatla, ir-riċerka, eċċ.). Naturalment, din il-leġiżlazzjoni dwar it-trattament xieraq tal-annimali se tibqa' tapplika. Il-Kummissjoni hija impenjata li tirrispetta b'mod sħiħ it-trattament xieraq tal-annimali, b'konformità mal-Artikolu 13 tat-Trattat u, fil-limiti stabbiliti fih, dan jinkludi li tiżgura li din il-leġiżlazzjoni tiġi implimentata bis-sħiħ u tiġi żviluppata b'mod xieraq.

5.2Dikjarazzjoni konġunta tal-Parlament Ewropew, tal-Kunsill u tal-Kummissjoni dwar ir-reżistenza għall-antimikrobiċi u l-użu tal-prodotti mediċinali veterinarji

Il-Komunikazzjoni tal-Kummissjoni lill-Parlament Ewropew u lill-Kunsill – Action plan against the rising threats from Antimicrobial Resistance (Pjan ta' azzjoni kontra t-theddidiet li qed jiżdiedu mir-Reżistenza għall-Antimikrobiċi) – tenfasizza r-rwol preventiv tar-Regolament fir-rigward tal-mard tal-annimali li jittieħed ("Il-Liġi dwar is-Saħħa tal-Annimali") u t-tnaqqis konsegwenti mistenni tal-użu tal-antibijotiċi fuq l-annimali. Minbarra r-rekwiżiti ta' dan ir-Regolament, l-Istati Membri qed jiġu mħeġġa jimpenjaw ruħhom biex jiġbru dejta rilevanti, komparabbli u li tkun dettaljata biżżejjed, dwar l-użu reali ta' prodotti mediċinali antimikrobiċi fl-annimali, u li jibagħtu din id-dejta lill-Kummissjoni biex jiġi żgurat użu aktar prudenti ta' prodotti mediċinali antimikrobiċi fl-annimali, u b'hekk jgħin biex jitnaqqas ir-riskju ta' reżistenza kontra l-antimikrobiċi.

5.3Dikjarazzjoni tal-Kummissjoni dwar ir-rappurtar regolari tal-użu ta' prodotti mediċinali antimikrobiċi fuq l-annimali fl-Unjoni

Il-Kummissjoni timpenja ruħha li tippubblika rapport regolari dwar l-użu ta’ prodotti mediċinali antimikrobiċi fuq l-annimali fl-UE abbażi tad-dejta li tingħata mill-Istati Membri.